CELEX: 32013D0053
Language: ro
Date: 2013-01-22 00:00:00
Title: 2013/53/UE: Decizia de punere în aplicare a Consiliului din 22 ianuarie 2013 de autorizare a Regatului Belgiei să introducă o măsură specială de derogare de la articolul 285 din Directiva 2006/112/CE privind sistemul comun al taxei pe valoarea adăugată

25.1.2013   
            
            
               RO
            
            
               Jurnalul Oficial al Uniunii Europene
            
            
               L 22/13
            
         DECIZIA DE PUNERE ÎN APLICARE A CONSILIULUI
   din 22 ianuarie 2013
   de autorizare a Regatului Belgiei să introducă o măsură specială de derogare de la articolul 285 din Directiva 2006/112/CE privind sistemul comun al taxei pe valoarea adăugată
   (2013/53/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1),
   având în vedere propunerea Comisiei Europene,
   întrucât:
   
               (1)
            
            
               Printr-o scrisoare înregistrată de Secretariatul General al Comisiei la 21 iunie 2012, Belgia a solicitat autorizarea de a introduce o măsură specială de derogare de la articolul 285 din Directiva 2006/112/CE, care să permită Belgiei să scutească de la plata taxei pe valoarea adăugată (TVA) persoanele impozabile a căror cifră de afaceri anuală nu depășește 25 000 EUR. Prin această măsură, persoanele impozabile respective ar urma să fie scutite parțial sau total de obligațiile privind TVA menționate în titlul XI capitolele 2-6 din Directiva 2006/112/CE.
            
         
               (2)
            
            
               În conformitate cu articolul 395 alineatul (2) al doilea paragraf din Directiva 2006/112/CE, Comisia a informat celelalte state membre, prin scrisoarea din 13 septembrie 2012, cu privire la cererea depusă de Belgia. Prin scrisoarea din 17 septembrie 2012, Comisia a înștiințat Belgia că dispune de toate informațiile necesare pentru a examina cererea.
            
         
               (3)
            
            
               În temeiul articolului 285 din Directiva 2006/112/CE, statele membre care nu au făcut uz de dispozițiile articolului 14 din A doua Directivă 67/228/CEE a Consiliului din 11 aprilie 1967 privind armonizarea legislațiilor statelor membre referitoare la impozitele pe cifra de afaceri, structura și procedurile de aplicare a sistemului comun privind taxa pe valoarea adăugată (2) pot acorda scutiri persoanelor impozabile a căror cifră de afaceri anuală nu depășește 5 000 EUR. Belgia a solicitat ca acest prag să fie ridicat la 25 000 EUR.
            
         
               (4)
            
            
               Un plafon mai ridicat pentru regimul special destinat întreprinderilor mici constituie o măsură de simplificare, deoarece poate reduce în mod semnificativ obligațiile în materie de TVA pentru întreprinderile mici. Acest regim special este opțional pentru persoanele impozabile.
            
         
               (5)
            
            
               În propunerea sa din 29 octombrie 2004 pentru o directivă de modificare a Directivei 77/388/CEE, în prezent Directiva 2006/112/CE, în vederea simplificării obligațiilor privind taxa pe valoarea adăugată, Comisia a inclus dispoziții al căror obiect este acela de a permite statelor membre stabilirea plafonului cifrei de afaceri anuale pentru regimul de scutire de la plata TVA la cel mult 100 000 EUR sau echivalentul în moneda națională, această sumă putând fi reactualizată anual. Cererea prezentată de Belgia este în concordanță cu această propunere.
            
         
               (6)
            
            
               Derogarea nu va avea decât un efect neglijabil asupra valorii globale a taxei colectate în Belgia în stadiul de consum final și nu va afecta negativ resursele proprii ale Uniunii provenite din taxa pe valoarea adăugată,
            
         ADOPTĂ PREZENTA DECIZIE:
   Articolul 1
   Prin derogare de la articolul 285 din Directiva 2006/112/CE, Regatul Belgiei este autorizat să scutească de la plata TVA persoanele impozabile a căror cifră de afaceri anuală nu depășește 25 000 EUR.
   Regatul Belgiei poate majora acest plafon pentru a menține valoarea scutirii în termeni reali.
   Articolul 2
   Prezenta decizie produce efecte de la data notificării sale.
   Prezenta decizie se aplică de la 1 ianuarie 2013 până la data intrării în vigoare a unei directive de modificare a valorii plafonului cifrei de afaceri anuale până la care persoanele impozabile pot beneficia de scutire de la plata TVA, sau până la 31 decembrie 2015, oricare dată este prima.
   Articolul 3
   Prezenta decizie se adresează Regatului Belgiei.
   
      Adoptată la Bruxelles, 22 ianuarie 2013.
      
         
            Pentru Consiliu
         
         
            Președintele
         
         M. NOONAN
      
   
   
      (1)  JO L 347, 11.12.2006, p. 1.
   
      (2)  JO 71, 14.4.1967, p. 1303/67.